3.

A 338/97/EK rendelet értelmében az A. mellékletben felsorolt fajok egyedeinek az Unióból történő kivitele vagy újrakivitele csak kivételes esetekben megengedett. E tekintetben, amennyiben valamely tagállam hatóságai a fent leírtakkal összhangban elvégzett megfelelő kockázatértékelés alapján úgy ítélik meg, hogy nem áll fenn annak kockázata, hogy az engedély kiadása olyan személyeket juttat előnyhöz, akik orrszarvúszarvak illegális megszerzésére és az azokkal való kereskedelem folytatására irányuló tevékenységet végeznek, azokat a feltételeket, amelyeknek a teljesülése esetén a tagállamok kiadhatják a 8. cikk (3) bekezdése szerinti engedélyt, továbbra is szigorúan kell értelmezni (10). Az orrszarvúszarvakkal való Európai Unión belüli kereskedelemre alkalmazandó rendszer a 8. cikk (3) bekezdésének a), b) és c) pontjában megállapított feltételektől függően eltérő. A 8. cikk (3) bekezdésének a) pontja értelmében (azaz az olyan példányok, amelyeknek „a beszerzése vagy a Közösségbe történő bevitele azelőtt történt, hogy az egyezmény I. függelékében vagy a 3626/82/EGK tanácsi rendelet (11) C.1. mellékletében vagy e rendelet A. mellékletében felsorolt fajokra vonatkozó előírások hatályba léptek”) az egyik kulcsfontosságú elem az, hogy a kérelmezőnek kell igazolnia, hogy a példányokat valamennyi orrszarvúfaj esetében 1977. február 4. előtt szerezték be vagy vitték be az Európai Unióba (a déli szélesszájú orrszarvúk kivételével, amelyek esetében a dátum 1975. július 1-je). Amennyiben a kérelmező ezt nem tudja igazolni, akkor a bizonyítványt nem kell megadni. Úgy tűnik, hogy számos tételt „megmunkált példányként” mutatnak be, amelyeknek a kereskedelmi célú használatát a 338/97/EK rendelet 8. cikke (3) bekezdésének b) pontja és a 865/2006/EK bizottsági rendelet (12) 62. cikkének (3) bekezdése szabályozza. Amennyiben valamely tétel megfelel a rendelet 2. cikkének w) pontja szerinti feltételeknek, amelyek alapján megmunkált példánynak minősíthető, akkor nincs szükség annak az Unión belüli kereskedelmi célú felhasználásához bizonyítványra. Ugyanakkor a „megmunkált példányok” fogalmát megszorítóan kell értelmezni: — A kérelmezőnek először igazolnia kell azt, hogy a példányt „50 évvel a 338/97/EK rendelet hatálybalépése előtt”, azaz 1947. március 3. előtt szerezték be. — Ezenkívül az a tény, hogy az orrszarvúszarv egyszerűen fel van szerelve egy dísztáblára, pajzsra vagy más típusú alapzatra, anélkül, hogy annak természetes állapota bármilyen módon megváltoztatásra került volna, nem elegendő ahhoz, hogy a termék a 338/97/EK rendelet 2. cikkének w) pontja értelmében „megmunkált példány”-nak minősüljön. Az Európai Bizottság által készített, a megmunkált példányokról szóló útmutató dokumentumot ennek megfelelően célszerű módosítani, és az ennek megfelelően módosításra kerül. Továbbá a 2. cikk w) pontja szerinti azon követelményt, amely előírja, hogy a természetes állapot megváltoztatásnak „ékszerekké, dísztárgyakká, művészeti tárgyakká, használati eszközökké vagy hangszerekké” való feldolgozás érdekében kellett történnie, szintén szigorú és alapos megfontolás tárgyává kell tenni, mivel úgy tűnik, hogy a természetes állapot megváltoztatásának művészeti jellege (mint például művészeti vagy használati tárgyak jelentős mértékű faragása, vésése, beültetése vagy összekapcsolása stb.) néhány közelmúltbeli esetben nem volt egyértelműen megállapítható, amely esetekben a 2. cikk w) bekezdése szerinti feltételek nem teljesültek. Amennyiben a 8. cikk (3) bekezdésének c) pontja értelmében az orrszarvúszarvakkal az Európai Unión belüli kereskedelem folytatására irányuló kérelmek kerülnek benyújtásra, a tagállamokat emlékeztetjük arra, hogy mivel az orrszarvúszarvak (mint személyi ingóságok, nevezetesen vadásztrófeák) behozatala kizárólag nem kereskedelmi okokból lehetséges, azok tulajdonosainak nincs lehetősége arra, hogy a 8. cikk (3) bekezdésének c) pontja értelmében az Unión belüli kereskedelmi célú felhasználásra jogosító bizonyítványt kapjanak.